**Forslag til interne retningslinjer for valg af arbejdsmiljørepræsentanter til arbejdsmiljøgruppen.**

Retningslinjerne kan anvendes til valg af arbejdsmiljørepræsentanter uden for den ordinære 3-årige valgperiode på AU, som løber fra 1. marts 2021 til 29. februar 2024.

Denne skabelon er et *forslag* til hvordan man kan skabe klarhed om valgprocessen ved valg af arbejdsmiljørepræsentanter til arbejdsmiljøgrupper og arbejdsmiljøudvalg.

[Arbejdsmiljøgruppen](https://medarbejdere.au.dk/administration/hr/arbejdsmiljoe/organisation/valgprocessen/arbejdsmiljoegruppen/) består som udgangspunkt af én arbejdsmiljørepræsentant og én leder.

Der er ikke specifikke regler om selve valgproceduren i arbejdsmiljøloven og AU har heller ikke formuleret retningslinjer på området. Det er derfor op til den enkelte enhed at sørge for, at valget af arbejdsmiljø-repræsentanter sker ordentligt og retfærdigt.

Det er kun **medarbejdere** der kan stille op til valget, og som medarbejder skal du have været ansat på AU i 9 måneder, for at du kan stille op som arbejdsmiljørepræsentant.

Alle **medarbejdere**, inkl. lærlinge/elever, deltidsansatte, vikarer og praktikanter kan stemme til valget.

**Valg af arbejdsmiljørepræsentanter til arbejdsmiljøgrupperne (AMG)**

**Fredsvalg:**

Hvis der kun er én kandidat til arbejdsmiljøgruppen, er kandidaten valgt!

**Kampvalg:**

Når der er mere end én kandidat, skal der gennemføres et valg blandt de opstillede kandidater.

* Valget kan afholdes i forbindelse med et personalemøde eller ved en særlig samling af medarbejdere inden for det område som arbejdsmiljøgruppen dækker.
* LAMU kan i fællesskab sætter rammerne for valget, herunder om der f.eks. kan brevstemmes.
* Selve valghandlingen sker uden ledernes tilstedeværelse.
* Valget kan ske ved håndsoprækning eller ved hemmelig afstemning.
* For at sikre en transparent og retfærdig valghandling kan man blandt medarbejderne enes om et passende antal valgansvarlige.
* Valget kan også foregå elektronisk, såfremt instituttet/enheden har kapacitet til det.
* ALLE medarbejdere på arbejdspladsen skal kende til valget og have mulighed for at stemme.

Når valget er gennemført, meddeles valget til AU HR, [U&A’s funktionspostkasse.](mailto:arbejdsmiljo@au.dk)

I bedes anvende [blanketten for Arbejdsmiljøgrupper](https://medarbejdere.au.dk/?id=1450693), til indmelding af den/de valgte.